Bħal f'Monaco, il-kisba tal-pole position f'Singapore hija importanti ħafna għal min qed jaspira li jispiċċa t-tellieqa fuq quddiem. Fil-fatt, tul dawn l-aħħar ħames snin, erbgħa minn dawk li telqu mill-pole rebħu t-tellieqa. Is-sewwieqa tal-Mercedes ħarġu bl-Ultrasofts biex jippruvaw jiksbu ħin tajjeb mill-ewwel. Dan l-għan intlaħaq hekk kif il-ħin tagħhom kien biżżejjed biex jaslu għal Q2. Min-naħa l-oħra, it-timijiet li bdew bis-Supersofts kellhom jidħlu lura fil-pits għal sett ta' roti aktar kompetittiv. Wara ħdax-il minuta, Vettel informa lill-Ferrari li kien qiegħed iħoss xi ħaġa ħażina fil-vettura. Fil-fatt ir-rota tax-xellug ta' quddiem bdiet tinqata' ħafna minn mal-art, indikazzjoni li l-Ġermaniż kien qiegħed isofri minn problema fis-sospensjonijiet. Huwa baqa' fuq it-traċċat hekk kif il-ħsara li kellu ma setgħetx tiġi rranġata fil-ftit ħin li kien għad għandu għad-dispożizzjoni. Madankollu, huwa ma rnexxielux itejjeb il-ħin tiegħu fl-istat li kien u spiċċa eliminat mill-kwalifiki. Għad-differenza tal-Mercedes, li reġgħu għażlu l-Ultras, ir-Red Bulls ikkommettew ruħhom li jibdew it-tellieqa bis-Supersofts hekk kif kisbu l-aħjar ħin tagħhom f'Q2 b'dawn ir-roti. Dan kien sinjal li kienu kunfidenti li qegħdin igawdu minn vantaġġ tajjeb fil-pass ikkumparati mal-Ġermaniżi. Madankollu, l-aħjar ħin tal-Mercedes kien kważi sekonda anqas minn dak tar-Red Bulls. Għaldaqstant, il-kalkolu tagħhom jaf ma kienx korrett. Q3 bdiet ftit minuti tard minħabba inċident li kellu Grosjean lejn l-aħħar tas-sessjoni preċedenti. Rosberg kiseb il-pole f'din il-fażi b'ħin tajjeb li kien madwar nofs sekonda aħjar minn ta' Ricciardo. Sadanittant, Hamilton spiċċa fit-tielet post wara li għamel żball fl-aħħar tentattiv tiegħu li telfu ħin prezzjuż.